Spursi zadali još jedan težak poraz Lakersima (8/5/03) - 2003-05-08
Domaćini su pokazali potpuno novu igru u kojoj glavna uloga nije pripala najboljem NBA igraču Timu Duncanu nego njegovim suigračima
U San Antoniu novi i težak poraz Lakersa od 19 koševa razlike, što je još i dobro, jer su Spursi vodili dobar dio utakmice i s 30 poena razlike. Na kraju rezultat je bio 114:95. Tako je San Antonio poveo u drugom krugu doigravanja u Zapadnoj skupini protiv Lakersa s 2:0. Domaćini su pokazali potpuno novu igru u kojoj glavna uloga nije pripala najboljem NBA igraču Timu Duncanu nego njegovim suigračima: Bruceu Bowenu koji je ubacio 27 poena, a inače je specijalista za obranu. On je trebao zaustaviti Bryanta, a ispalo da Lakersi nisu mogli zaustaviti njega. Odličan je bio i sve bolji argentinski košarkaš Manu Ginobili, a vrlo dobri su bili i Parker, Claxton, Jackson...te naravno Duncan koji je ubacio 12 poena, ali imao je 13 skokova i sedam asistencija. Koliko su Lakersi loše igrali dokazuje podatak da su Shaquille O`Neal i Kobe Bryant posljednju četvrtinu promatrali s – klupe. Treći se susret igra sutra u Los Angelesu. U Istočnoj konferenciji New Jersey Netsi su svladali Boston Celtics rezultatom 104:95 i tako poveli 2:0 u međusobnim susretima drugog kruga playoffa, odnosno polufinala Istočne konferencije. U pobjedničkoj momčadi izvrstan je bio Jason Kidd s 23 poena, 11 skokova i osam asistencija. U vijek pouzdani Richard Jefferson je ubacio 25 koševa. U momčadi iz Bostona Paul Pierce je upisao svoj prvi playoff triple-double. Učinak – 32 poena, 11 skokova i 10 asistencija. Međutim, nije imao nikakvu pomoć drugog All-Star igrača iz svoje momčadi – Antoinea Walkera, koji se nalazi u dubokoj igračkoj krizi. Idući se susret igra sutra u Bostonu.